作者:貫休
標題:寄韓團練
內容:真宰動洪爐，萬物皆訊息。唯有三珠樹，不用東風力。君子天廟器，頭骨何巉崱。海內久聞名，江西偶相識。誰不有詩機，麟龍不解織。誰不有心地，蘭茝不曾植。多君二俱作，獨立千仞壁。話道出先天，憑師動臻極。青霄雁行律，紅露荊花滴。偶然成遠別，別後長相憶。行至鄱陽郡，又見謝安石。留我遇殘冬，身心苦恬寂。江上春又至，引頸山空積。何日再相逢，天香滿瑤席。